BG
L 16/2
Официален вестник на Европейския съюз
18.1.2023 г.
(5)
В Съюза редовно се провеждат прояви за акробатика на гълъби.
Те представляват събиране на гълъби, които могат да идват от няколко държави членки и се транспортират в клетки от техните животновъди от обектите на произход, където обикновено се отглеждат, до мястото на проявата.
Птиците се пускат там за демонстрации на полет, след което се връщат в клетките си, в които се пренасят обратно до обектите на произход.
Следователно тези прояви могат да се разглеждат като изложби, еквивалентни на организираните изложения за лов с хищни птици.
Поради това член 67 следва да бъде изменен, за да се разширят изискванията за изложения за лов с хищни птици така, че да обхванат всички еквивалентни видове изложби и да се посочат условията, свързани с придвижването до и от такива прояви.
(6)
Освен това в член 71 от Делегиран регламент (ЕС) 2020/688 се изисква операторите да придвижват птиците, отглеждани в плен, до друга държава членка само ако същите са придружени от ветеринарен здравен сертификат, издаден от компетентния орган на държавата членка на произход.
В този член се предвиждат и някои дерогации от това задължение.
С оглед на направените изменения в член 67 е необходимо тези промени да бъдат отразени в дерогациите, предвидени в член 71, параграфи 2 и 3.
Следователно член 71 следва да бъде съответно изменен.
(7)
В член 81, параграф 2 от Делегиран регламент (ЕС) 2020/688 се определят подробностите относно съдържанието на ветеринарния здравен сертификат за птици, отглеждани в плен.
Предвид въведената с настоящия регламент в член 67 възможност за придвижване на птици, отглеждани в плен, които са събрани в един-единствен регистриран обект, разположен в държавата членка на произход, е целесъобразно да се уточнят изискванията, които следва да се спазват в този конкретен случай.
Следователно член 81, параграф 2 следва да бъде съответно изменен.
(8)
В член 91 от Делегиран регламент (ЕС) 2020/688 се посочва подробно отговорността на компетентния орган във връзка с ветеринарното здравно сертифициране, като специфичните разпоредби относно птиците, отглеждани в плен, са определени в параграф 1, буква д) от същия член.
Целесъобразно е тези разпоредби да бъдат допълнени, за да се предвидят проверки за идентичност и физически проверки, както и проверки по документи, които да се извършват, когато птиците, отглеждани в плен, предназначени за изложба в друга държава членка, се събират и отглеждат временно в даден обект за целите на сертифицирането.
Поради това член 91 следва да бъде съответно изменен.
(9)
Поради това Регламент (ЕС) 2020/688 следва да бъде изменен,
ПРИЕ НАСТОЯЩИЯ РЕГЛАМЕНТ:
Член 1 Делегиран регламент (ЕС) 2020/688 се изменя, както следва: 1) Член 67 се заменя със следното: „Член 67 Изисквания във връзка с движението на птици, отглеждани в плен, предназначени за изложби 1.
Операторите придвижват птици, отглеждани в плен, за участие в изложба в друга държава членка само ако тези животни отговарят на условията, посочени в член 59. 2.
Преди придвижването до изложба в друга държава членка операторите в дадена държава членка могат да събират птиците, отглеждани в плен, в един-единствен регистриран обект, разположен в същата държава членка, при спазване на следните условия: а) птиците, отглеждани в плен, остават в посочения обект за максимален период от 12 часа; б) към момента на събирането в обекта се държат само птиците, отглеждани в плен, предназначени за съответната изложба; в) всички птици, отглеждани в плен, събрани в обекта, идват директно от регистрирани или одобрени обекти, в които са били непрекъснато отглеждани и в които те изпълняват условията, определени в член 59.